Tmatzun Jesús:
—Ax toc cxel nmaꞌne cyeye,
alcye mintiꞌ nnoꞌcx ttzi cypeꞌn ẍneꞌl,
nok oꞌcx nnoꞌcx tuj juntl plaj,
atzunte elekꞌju mintiꞌ t-xobil.
Atzun teju nnoꞌcx ttzi peꞌn,
atzunte pastorju cye ẍneꞌl.
Ex in jaket ttzi peꞌn tuꞌn xkꞌukil peꞌn tuꞌn tocx pastor,
ex ke ẍneꞌl in cybiꞌn tkꞌajkꞌajel twiꞌ;
ex in che tzaj ttxcoꞌn t-ẍneꞌl teyle junjun alcye cybi,
ex in che etz tiꞌn.
Ex octzun cyetz tiꞌn cycyakil keju tecuxix,
in cub nej cywitz;
ex in che oc lpeꞌ ẍneꞌl tiꞌj,
porque ojtzkiꞌn tkꞌajkꞌajel twiꞌ cyuꞌn.
Atzun tiꞌj junxitl xjal mlay che oc lpeꞌ tiꞌj;
nok oꞌcx che elel ok tiꞌj,
porque mintiꞌ ojtzkiꞌn tkꞌajkꞌajel twiꞌ junxitl xjal cyuꞌn,
chi Jesús cye.
Xi tmaꞌn Jesús aju techal lu cye;
pero mintiꞌ el cynicꞌ tiꞌj ti t-xilen aju o tma.
Xitzun tmaꞌn Jesús juntl maj cye:
—Ax toc cxel nmaꞌne cyeye:
Akine ttzi peꞌn cye ẍneꞌl.
Cycyakil keju e ul nej nwitze elekꞌ ke,
ex mintiꞌ cyxobil;
pero mintiꞌ xi cybiꞌn ke ẍneꞌl cyyol.
Akine ttzi peꞌn cye ẍneꞌl;
alcye ma tzꞌoctz ttzi peꞌn lu ccletel;
oc cꞌoquetz ex cꞌelex,
ex cnetel twabl.
Ate elekꞌ nok elkꞌal nnuꞌl ex byol cye ẍneꞌl ex in che naj tuꞌn;
atzun weye ma chin ule tuꞌn tten cychwinklal ex nimxix cychwinklal tuꞌn tten.
Akine baꞌn pastor;
ate baꞌn pastor in xi tkꞌon tib tuꞌn tcyim tuꞌn cyclet ke ẍneꞌl.
Atzunju xjal majen,
ex mya axixte pastor,
ex mya te ke ẍneꞌl,
oc tlonte oc ttzaj xoꞌj,
in che cyaj tcolin ke ẍneꞌl ex nneꞌl ok;
atzun cye ẍneꞌl in che tzyet naj tuꞌn xoꞌj ex in che el sputj tuꞌn.
Nneꞌl ok xjal porque majen ex mintiꞌ taj cyiꞌj ẍneꞌl.
Akine baꞌn pastor,
ex ojtzkiꞌn ke nẍneꞌle wuꞌne,
ex ke nẍneꞌle ojtzkiꞌn kine cyuꞌn,
ic tzaꞌn te Nmane ojtzkiꞌn kine tuꞌn,
ex ojtzkiꞌn Nmane wuꞌne;
ex in xi nkꞌon wibe tuꞌn ncyime tuꞌn cyclet ke ẍneꞌl.
Ax icx ateꞌ txkantl nẍneꞌle mya a ateꞌ tuj peꞌn lu;
ax icx il tiꞌj tuꞌn cytzaj wiꞌne,
ex oc cybiꞌ tkꞌajkꞌajel nwiꞌye;
ex jun peꞌnx ẍneꞌl ctel ex junx pastor.
Tuꞌntzunju in chin cꞌujlanjtze tuꞌn Nmane,
porque in xi nkꞌon wibe tuꞌn ncyime ex chin jawil ankꞌine juntl maj.
Mi jun cꞌelel kꞌinte nchwinklale,
wuꞌnx wibe cxel nkꞌon wibe tuꞌn ncyime.
At woclene tuꞌn t-xi nkꞌon wibe tuꞌn ncyime,
ex at woclene tuꞌn njaw ankꞌine.
Atzun mandamyent jlu ma ncꞌame te Nmane,
chi Jesús cye.
Tzaj juntl maj cyyol xjal judiy cyxolx tuꞌn tlaj ju yol lu.
Ex nimcu cye in cymaꞌntok:
—At juꞌẍ tuj tanmi,
ex ma tzꞌel tzpet tnabl;
¿tikuꞌn in xi cybiꞌne tyol?
Che chi.
Atzun juntl cꞌloj in cymaꞌntok:
—Aju yol lu mya tyol jun xjal at juꞌẍ tuj tanmi.
¿Baka jacu bant tuꞌn juꞌẍ tuꞌn tjaket cywitz ke moẍ?
Che chi.